Brackenfellers ryg die medaljes in | Netwerk24
Brackenfellers ryg die medaljes in
Deur Stehan Schoeman 22 Augustus 2018 06:02
Die Combat Tang Soo Do Prosperity-dojang in Brackenfell spog met hul medaljes. Hulle is (voor van links) Alexander Cronje, Tiaan Johansen en Ivan Roux. Agter: Miane Koch, Lenize Walters, subonim Peter Johansen en Janéne Heyneke.
Die Combat Tang Soo Do Prosperity-dojang in Brackenfell het pas teruggekeer van Londen en spog met drie wêreldkampioene ná hul deelname aan die WWTF (World Wide Tang So Do Family)-wêreldkampioenskap.
Suid-Afrika het altesaam 113 medaljes verower, waarvan die span van Brackenfell 14 medaljes bygedra het.
“Daar was 19 lande wat aan die toernooi deelgeneem het,” sê subonim Peter Johansen, hoofinstrukteur.
Peter Johansen (swaardkuns), Tiaan Johansen (langstok) en Alexander Cronje (puntegeveg) is die wêreldkampioene.
Die uitslae van die Brackenfell-span is as volg:
. Subonim Peter Johansen wen goud vir swaard en silwer vir kortstok;
. Tiaan Johansen verower goud vir langstok, brons vir moderne vorms en brons vir kortstok;
. Alexander Cronje spog met goud in die puntegeveg-afdeling, silwer vir moderne vorms, silwer vir tradisionele vorms en brons vir kortstok;
. Lenize Walters wen silwer vir puntegeveg, brons vir swaard en brons vir langstok;
. Janéne Heyneke het silwer gewen vir die puntegeveg;
. Ivan Roux ontvang silwer vir langstok.
. Miane Koch het ’n vierde plek behaal vir tradisionele vorms.
“Ek is baie trots op die groep en glo ons skool gaan net van krag tot krag. Ons begin reeds met voorbereiding vir die volgende wêreldkampioenskap, wat in 2021 in Maleisië plaasvind,” sê Johansen.